Na temelju članka 2. stavka 2. i članka 4. stavka 2. Odluke o novčanoj potpori obrazovanju učenika srednjih škola i studenata s odobrenom međunarodnom ili privremenom zaštitom (Službeni glasnik Grada Zagreba 29/24), gradonačelnik Grada Zagreba raspisuje

**JAVNI POZIV**

**ZA DODJELU NOVČANE POTPORE OBRAZOVANJU UČENIKA SREDNJIH ŠKOLA I STUDENATA S ODOBRENOM MEĐUNARODNOM ILI PRIVREMENOM ZAŠTITOM ZA 2024. GODINU**

1. **PREDMET I TRAJANJE JAVNOG POZIVA**

Grad Zagreb objavljuje Javni poziv za dodjelu novčanih potpora obrazovanju učenika i studenata s odobrenom međunarodnom ili privremenom zaštitom za 2024. godinu (u daljnjem tekstu: Javni poziv).

Izrazi u ovom Javnom pozivu koji imaju rodno značenje odnose se jednako na muški i ženski rod.

Javni poziv otvoren je danom objave na internetskoj stranici Grada Zagreba (www.zagreb.hr) i traje do potrošnje sredstava osiguranih za tu namjenu u Proračunu Grada Zagreba za 2024. godinu.

Kao datum podnošenja prijave smatra se dan predaje prijave poštanskom uredu ili osobne dostave u pisarnicu Grada Zagreba.

Prijave se rješavaju prema redoslijedu zaprimanja.

**2**. **IZNOS I BROJ POTPORA**

Potpora godišnje iznosi 2.000,00 eura, a isplaćuje se jednokratno. Za 2024. godinu redovitim učenicima srednjih škola i studentima pod međunarodnom ili privremenom zaštitom može se dodijeliti 75 potpora obrazovanju.

**3.** **UVJETI ZA DODJELU POTPORE**

Potporu može ostvariti učenik ili student koji zadovoljava sljedeće uvjete:

1. **Učenici:**

- da imaju odobrenu međunarodnu ili privremenu zaštitu sukladno zakonu kojim je uređena međunarodna i privremena zaštita;

- da imaju status redovitog učenika srednje škole u Gradu Zagrebu odnosno Zrakoplovne tehničke škole Rudolfa Perešina u Velikoj Gorici.

1. **Studenti:**

- da imaju odobrenu međunarodnu ili privremenu zaštitu sukladno zakonu kojim je uređena međunarodna i privremena zaštita;

- da imaju status redovitog studenta sveučilišnih ili stručnih preddiplomskih, diplomskih i integriranih studija ili redovitog studenta kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu;

- da im prava i obveze ne miruju u godini za koju se novčana potpora dodjeljuje

**Potpora se ne može** dodijeliti učeniku srednje škole ili studentu koji je u tekućoj godini već ostvario bilo koji oblik novčane potpore obrazovanju koju dodjeljuje Grad Zagreb ili koji nije uredno ispunio svoje ugovorne obveze u pogledu korištenja novčane potpore obrazovanju koju dodjeljuje Grad Zagreb.

**4.** **POPIS DOKUMENTACIJE KOJOM SE DOKAZUJE ISPUNJAVANJE UVJETA ZA DODJELU POTPORE**

Prijave na Javni poziv dostavljaju se na ispunjenom i potpisanom obrascu koji se nalazi u prilogu Javnog poziva **(Obrazac A),** koji se može preuzetina internetskoj stranici Grada Zagreba: [www.zagreb.hr](http://www.zagreb.hr) ili osobno u Gradskom uredu obrazovanje, sport i mlade, Zagreb, Nova cesta 1, prizemlje (Odsjek za stipendije).

Uz prijavu je obavezno priložiti:

1. Dokaz o identitetu i odobrenoj zaštiti - preslika dozvole boravka azilanta ili iskaznice stranca pod supsidijarnom zaštitom, preslika iskaznice stranca pod privremenom zaštitom za kandidata;
2. Preslika potvrde škole/visokog učilišta o redovitom statusu učenika/studenta u 2024./2025. školskoj/akademskoj godini, izdana nakon objave Javnog poziva;
3. Preslika potvrde Ministarstva unutarnjih poslova o prebivalištu/boravištu učenika/studenta;
4. Za maloljetne učenike *pod međunarodnom zaštitom:*

a) preslika potvrde ili rješenja Ministarstva unutarnjih poslova RH o odobrenoj međunarodnoj zaštiti iz koje je vidljivo srodstvo s podnositeljem zahtjeva ili preslika rješenja nadležnog područnog ureda Hrvatskog zavoda za socijalni rad o imenovanom skrbniku;

b) dokaz o identitetu za zakonskog zastupnika odnosno podnositelja zahtjeva za maloljetnog učenika: preslika dozvole boravka azilanta ili iskaznice stranca pod supsidijarnom zaštitom, preslika iskaznice stranca pod privremenom zaštitom;

1. Za maloljetne učenike *pod privremenom zaštitom:*

a) dokaz o srodstvu s podnositeljem zahtjeva: preslika rodnog lista ili preslika rješenja nadležnog područnog ureda Hrvatskog zavoda za socijalni rad o imenovanom skrbniku ili potpisana Izjava zakonskog zastupnika;

b) dokaz o identitetu za zakonskog zastupnika odnosno podnositelja zahtjeva za maloljetnog učenika: preslika iskaznice stranca pod privremenom zaštitom.

**5. DOPUNA PRIJAVE NA JAVNI POZIV**

Ako nadležno gradsko upravno tijelo utvrdi da prijavi na Javni poziv nedostaje neki dokaz o ispunjavanju uvjeta za sudjelovanje na Javnom, pozivu pozvat će kandidata putem elektroničke pošte, da u roku od 8 dana od primitka poziva dopuni dokumentaciju. Ako kandidat ne dopuni dokumentaciju u navedenom roku, prijava će biti odbačena kao nepotpuna.

**6. PRIJAVE KOJE SE NEĆE RAZMATRATI**

Prijava koja nije podnesena na način ili u roku koji je utvrđen Javnim pozivom, kao i prijava podnositelja koji ne ispunjava uvjete za dodjelu potpore, smatra se nepravilnom i neće se dalje razmatrati.

Na internetskoj stranici Grada Zagreba objavljuje se popis podnositelja čije su prijave nepravilne.

U roku od 8 dana od dana objave popisa iz stavka 2. ove točke, podnositelj prijave može podnijeti prigovor gradonačelniku putem nadležnoga gradskog upravnog tijela. Gradonačelnik odlučuje o prigovoru zaključkom.

**7. NAČIN PODNOŠENJA PRIJAVE**

Prijave na Javni poziv dostavljaju se isključivo na ispunjenom i potpisanom obrascu koji se nalazi u prilogu Javnog poziva **(Obrazac A)**.

Ako se na Javni poziv prijavljuje više kandidata iz istog kućanstva svaka prijava s dokumentacijom treba biti poslana u zasebnoj omotnici.

Prijave za Javni poziv šalju se poštom preporučeno ili osobno predaju u Pisarnicu u zatvorenoj omotnici na adresu:

**Gradski ured za obrazovanje, sport i mlade,**

**Trg Marka Marulića 18,**

**10000 Zagreb**

s naznakom na omotnici: “ZA JAVNI POZIV ZA DODJELU NOVČANE POTPORE OBRAZOVANJU UČENIKA SREDNJIH ŠKOLA I STUDENATA S ODOBRENOM MEĐUNARODNOM ILI PRIVREMENOM ZAŠTITOM ZA 2024. GODINU“

Kandidati se za informacije vezane uz Javni poziv, propisane uvjete i dokumentaciju mogu obratiti na mail adresu: potporeobrazovanju@zagreb.hr

**8. ROK I NAČIN OBJAVE REZULTATA**

Na temelju prijedloga Povjerenstva za dodjelu potpora obrazovanju učenika srednjih škola i studenata s odobrenom međunarodnom ili privremenom zaštitom, gradonačelnik Grada Zagreba utvrđuje Liste korisnika kojima je odobrena novčana potpora obrazovanju. Liste korisnika bit će objavljene na internetskoj stranici Grada Zagreba [www.zagreb.hr](http://www.zagreb.hr) u roku od 60 dana od dana objave Javnog poziva.

**9. KORIŠTENJE POTPORE OBRAZOVANJU**

Na temelju utvrđene Liste korisnika s učenikom srednje škole ili studentom sklapa se ugovor o korištenju potpore kojim se utvrđuju međusobna prava i obveze Grada Zagreba i učenika srednje škole ili studenta koji je ostvario potporu.

Nakon sklapanja ugovora iznos dodijeljene potpore isplatit će se jednokratno na račun korisnika.

Korisnik je dužan vratiti primljeni iznos potpore ako:

1. je novčanu potporu obrazovanju ostvario na temelju neistinitih ili krivotvorenih podataka;
2. učenik do kraja školske godine 2024./2025. izgubi status redovitog učenika ili ne završi razred u školskoj godini 2024./2025.;
3. student do kraja akademske godine 2024./2025. izgubi status redovitog studenta ili upiše mirovanje obveza.